Grant licence to dance bars within 10 days: SC |
महाराष्ट्र : डांस बार खुलने का रास्ता साफ, SC ने कहा-10 दिन में दे लाइसेंस
By: निपुन सहगल, संवाददाता	| Last Updated: Wednesday, 2 March 2016 2:55 PM
नई दिल्ली : महाराष्ट्र में डांस बार खुलने का रास्ता साफ हो गया है. सुप्रीम कोर्ट ने राज्य सरकार की तरफ से डांस बार के लाइसेंस के लिए लगाई गई शर्तों में बदलाव किया है. साथ ही राज्य सरकार से कहा है कि वो शर्तें पूरी करने वाले बार को 10 दिन के भीतर लाइसेंस जारी करे.
डांस बार मालिकों ने राज्य सरकार की तरफ से लगाई गई 26 शर्तों में से कई शर्तों पर बार मालिकों ने एतराज़ जताया था. इसी के आधार पर सुप्रीम कोर्ट ने शर्तों में बदलाव किया है. महाराष्ट्र सरकार की जिस शर्त पर बार मालिकों को सबसे ज़्यादा एतराज़ था वो थी पुलिस कंट्रोल रूम में डांस बार की लाइव सीसीटीवी फुटेज देने की शर्त.
सुप्रीम कोर्ट ने साफ़ कर दिया है कि पुलिस कंट्रोल रूम को लाइव सीसीटीवी फुटेज नहीं दिया जा सकता. सुप्रीम कोर्ट ने कहा है कि डांस बार के स्टेज ही नहीं रेस्टोरेंट और ड्रिंकिंग एरिया में भी सीसीटीवी कैमरा नहीं लगाया जा सकता. सिर्फ रेस्टोरेंट और ड्रिंकिंग एरिया के दरवाज़े पर ही सीसीटीवी फुटेज लगाया जा सकता है.
स्टेज को चारों तरफ से 3 फुट की स्थायी दीवार से घेरने की शर्त में भी सुप्रीम कोर्ट ने बदलाव किया है. स्टेज के जिस तरफ लोग बैठे हों सिर्फ उसी तरफ घेरा होगा. ये घेरा स्थायी नहीं होगा, 3 फुट की रेलिंग होगी. स्टेज में एक समय में सिर्फ चार डांसरों की मौजूदगी की शर्त बार मालिकों ने मानी है.
लेकिन, सुप्रीम कोर्ट ने साफ़ कर दिया है कि स्टेज पर चार डांसरों की मौजूदगी का मतलब ये नहीं है कि बार में और डांसर नहीं हो सकतीं. डांस की अपनी बारी आने से पहले या बाद में ये डांसर बार में कहीं भी बैठ सकती हैं. सुप्रीम कोर्ट में बार मालिकों ने इस शर्त को माना है कि डांस बार में कहीं कोई छुपा हुआ कैमरा नहीं होगा.
डांसरों के लिए ग्रीन रूम होगा जिसका इस्तेमाल सिर्फ कपड़े बदलने या डांस की तैयारी के लिए होगा. हालांकि शर्तों में दी गई छूट फिलहाल के लिए है. इस मामले में सुप्रीम कोर्ट का अंतिम आदेश विस्तृत सुनवाई के बाद आएगा.
Web Title: Grant licence to dance bars within 10 days: SC
और जाने: 10 Days bar dance licence Maharashtra Mumbai Dance Bar supreme court
First Published: Wednesday, 2 March 2016 2:35 PM